b'\n_START_ARTICLE_\nJohn Flamsteed\n_START_SECTION_\n\xc5\xbdivljenje in delo\n_START_PARAGRAPH_\nFlamsteed je \xc5\xa1tudiral na svobodni \xc5\xa1oli v Derbyju in na Univerzi v Cambridgeu. Bil je prvi kraljevi astronom in leta 1675 ustanovitelj Kraljevega observatorija Greenwich. Postal je tudi njegov prvi predstojnik._NEWLINE_Julija 1662 se je navdu\xc5\xa1il nad Sacroboscovim delom O krogli sveta (De sphaera mundi) iz okoli leta 1230. 12. septembra 1662 je prvi\xc4\x8d opazoval delni Son\xc4\x8dev mrk. Avgusta 1665 je napisal svoj prvi \xc4\x8dlanek iz astronomije z naslovom Mathematical Essays, kjer je obravnaval konstrukcijo, rabo in izdelavo astronomskega kvadranta. \xc4\x8clanek je vseboval tudi razpredelnice zemljepisnih dol\xc5\xbein Derbyja._NEWLINE_4. marca 1675 je Flamsteed s kraljevim pooblastilom postal\xc2\xa0\xc2\xbbkraljevi astronomski opazovalec\xc2\xab\xc2\xa0- prvi britanski kraljevi astronom z letnim dohodkom 100 \xc2\xa3. Leta 1676 je za\xc4\x8del z opazovanji, ki so popravila veliko napak v dotedanjih astronomskih razpredelnicah in so pripomogla k razvitju sodobne prakti\xc4\x8dne astronomije. Na Kraljevem observatoriju je \xc5\xbeivel do leta 1684, ko je poleg slu\xc5\xbebe kraljevega astronoma za\xc4\x8del opravljati dol\xc5\xbenost duhovnika v \xc5\xbeupniji Burstow v Surreyju._NEWLINE_Njegovo glavno delo je zvezdni atlas Nebesni atlas (Atlas coelestis), prva zvezdna karta dobe daljnogledov. Izdala ga je njegova \xc5\xbeena leta 1729 s pomo\xc4\x8djo Josepha Crosthwaita in pomo\xc4\x8dnika Abrahama Sharpa, ki sta bila odgovorna za tehni\xc4\x8dno plat. Leta 1725 je posmrtno iz\xc5\xa1el njegov zvezdni katalog Historia coelestis Britannica. V njej je bilo ve\xc4\x8d kot 3000 leg zvezd, kar je bilo ve\xc4\x8d kot kdajkoli dotlej. V obeh delih je objavil rezultate svojih to\xc4\x8dnih opazovanj zvezd. Njegova opazovanja Lune so prispevala podatke, ki so potrdila Newtonovo teorijo gravitacije. Ve\xc4\x8dkrat je opazil planet Uran, najprej decembra 1690, vendar ga je zamenjal za zvezdo in ga katalogiziral kot 34 Bika (34 Tau).\n_START_SECTION_\nPriznanja\n_START_PARAGRAPH_\nFebruarja 1676 so ga izbrali za \xc4\x8dlana angle\xc5\xa1ke Kraljeve dru\xc5\xbebe iz Londona.\n_START_SECTION_\nPoimenovanja\n_START_PARAGRAPH_\nPo njem se imenuje krater Flamsteed na Luni in asteroid glavnega pasu 4987 Flamsteed.'